b'\n_START_ARTICLE_\nTell es-Safi\n_START_SECTION_\nLocalitzaci\xc3\xb3 i geografia\n_START_PARAGRAPH_\nTell es-Safi s\'al\xc3\xa7a a 300 m sobre la plana de Pleshet i a 210\xc2\xa0metres sobre el nivell del mar. Els vessants blancs que el caracteritzen li donen el nom, els quals poden ser vistos des del nord i l\'oest a hores de dist\xc3\xa0ncia. Tell es-Safi est\xc3\xa0 situat entre les ciutats d\'Ascal\xc3\xb3 i Betx\xc3\xa8meix. Potser el segon tret que m\xc3\xa9s caracteritza el seu paisatge siguin els jaciments arqueol\xc3\xb2gics, ja que \xc3\xa9s un dels indrets d\'Israel amb m\xc3\xa9s restes de l\'edat del bronze i de l\'edat del ferro.\n_START_SECTION_\nHist\xc3\xb2ria\n_START_PARAGRAPH_\nLes excavacions arqueol\xc3\xb2giques a Tell es-Safi s\'iniciaren el 1996 i han demostrat que el lloc ha estat habitat permanentment des del Calcol\xc3\xadtic fins a l\'\xc3\xa8poca moderna.\n_START_SECTION_\nEdat del bronze i edat del ferro\n_START_PARAGRAPH_\nL\'evid\xc3\xa8ncia estratigr\xc3\xa0fica assenyala l\'exist\xc3\xa8ncia d\'un assentament hum\xc3\xa0 entre els acabaments de l\'edat del bronze i els comen\xc3\xa7aments de l\'edat del ferro (per\xc3\xadodes I i II). Hi havia una ciutat gran en l\'edat del ferro, que estava envoltada per un fossat artificial fet com a element defensiu._NEWLINE_Actualement est\xc3\xa0 \xc3\xa0mpliament acceptat que Tell es-Safi fou la ciutat dels filisteus anomenada Gat. Antigament aquesta teoria fou posada en dubte per W. Albright, per la proximitat amb  Tel Miqne (Ecron), per\xc3\xb2 les excavacions m\xc3\xa9s recents han aportat m\xc3\xa9s proves a favor d\'identificar Tell es-Safi amb Gat. Segons ha escrit Schniedewind, la principal ra\xc3\xb3 per la qual Gat fou tan important per als filisteus al segle VIII aC fou la posici\xc3\xb3 geogr\xc3\xa0fica a dalt d\'un turo, que facilitava la defensa en cas d\'atac. Albright argumentava que Tell es-Safi estava massa a prop a Tel Miqne/Ecron per poder-la identificar amb Gat i \xc3\xa9s cert que ambd\xc3\xb3s llocs nom\xc3\xa9s estan a 8\xc2\xa0km l\'un de l\'altre. Tanmateix, aix\xc3\xb2 sembla ara una q\xc3\xbcesti\xc3\xb3 insignificant, ja que no hi ha dubte que tant Tell es-Safi com Tel Miqne foren llocs pr\xc3\xb2spers entre mitjans de l\'edat del bronze i l\'edat del ferro. La veritable q\xc3\xbcesti\xc3\xb3 \xc3\xa9s com explicar aquesta proximitat. En primer lloc, aquesta zona plana a prop de la costa \xc3\xa9s ideal per als conreus i aix\xc3\xb2 per s\xc3\xad sol ja explicaria perqu\xc3\xa8 hi havia dos assentaments humans tan junts. Per altra banda, no se\'n pot estar segurs que les dues viles existissin simult\xc3\xa0niament en la mateixa \xc3\xa8poca o que les dues tinguessin la mateixa import\xc3\xa0ncia. La bibliografia que les esmenta suggereix que Gat flor\xc3\xad a finals de l\'edat del bronze fins que els assiris la destru\xc3\xafren en l\'edat del ferro a finals del segle VIII aC; les retes trobades a Ecron pertanyen al segle VII a C, quan els assiris l\'ocuparen i en feren un centre agr\xc3\xadcola i administratiu (Dothan i Gitin 1993)._NEWLINE_Segons els informes del 2010, els arque\xc3\xb2legs israel\xc3\xads han descobert un temple dels filisteus i proves d\'un gran terratr\xc3\xa8mol que es produ\xc3\xad en l\'\xc3\xa8poca de la Biblia. Altres troballes importants  s\xc3\xb3n les proves de la destrucci\xc3\xb3 de Gat per Hazael rei d\'Aram a Damasc vers el 830 aC, en l\'estrat m\xc3\xa9s antic, que pertany a un dels assentaments filisteus de Canaan. Les proves de dataci\xc3\xb3 per radiocarboni efectuades el 2015 han corroborat l\'exist\xc3\xa8ncia de material de la cultura dels filisteus en aquest.\n_START_SECTION_\nPer\xc3\xadode bizant\xc3\xad\n_START_PARAGRAPH_\nQuan aquest lloc form\xc3\xa0 part de l\'Imperi Bizant\xc3\xad el nom que tenia, segons el mapa de Madaba era Saphitha.\n_START_SECTION_\nPer\xc3\xadode croat i ai\xc3\xbabida\n_START_PARAGRAPH_\nDurant les croades, auest lloc s\'anomen\xc3\xa0 Blanchegarde, (\xc2\xabBlanc esguard\xc2\xbb), pel tipus de roca blanca que caracteritza la part alta del tur\xc3\xb3. El 1142 el rei Folc de Jerusalem hi feu construir un castell, que Salad\xc3\xad desmantell\xc3\xa0 quan el conquer\xc3\xad el 1191, per\xc3\xb2 fou reconstru\xc3\xaft per ordre de Ricard Cor de Lle\xc3\xb3 el 1192. Aquest rei angl\xc3\xa8s gaireb\xc3\xa9 fou capturat mentre passava inspecci\xc3\xb3 a les seves tropes en la rodalia. Poc despr\xc3\xa9s Blanchegard torn\xc3\xa0 a ser conquerida pels musulmans. Les restes d\'aquell castell de planta quadrada i les seves quatre torres s\'aprofitaren per fer el pou de la vila que es constru\xc3\xad al segle XIX.Yaqut al-Hamaw\xc3\xad, escriv\xc3\xad en la d\xc3\xa8cada del 1220 una descripci\xc3\xb3 del lloc, dient que era una fortificaci\xc3\xb3 propera a Bayt Jibrin, de la zona de Ramla.\n_START_SECTION_\nPer\xc3\xadode mameluc\n_START_PARAGRAPH_\nEl ge\xc3\xb2graf \xc3\xa0rab Mujir-ad-Din al-Ulaym\xc3\xad esment\xc3\xa0 aquest lloc en un text de vers el 1495 en qu\xc3\xa8 consta com a poblaci\xc3\xb3 de la jurisdicci\xc3\xb3 administrativa de Gaza.\n_START_SECTION_\nPer\xc3\xadode otom\xc3\xa0\n_START_PARAGRAPH_\nLa vila fou incorporada a l\'Imperi Otom\xc3\xa0 el 1517 juntament amb tota Palestina, i el 1596 apareix el seu nom en els registres de taxes (defter) pertanyent al subdistricte (n\xc3\xa0hiya) de Gaza de la regi\xc3\xb3 Gaza Sanjak, amb una poblaci\xc3\xb3 de 88 llars musulmanes; cosa que s\'estima devien ser 484 persones. Els vilatans pagaven una taxa fixa del 25% sobre els conreus, els quals eren de blat, ordi, s\xc3\xa8sam i arbres fruiters. La seva economia es complementava amb ramats de cabres i ruscs de mel; un total de 13.300 ak\xc3\xa7es._NEWLINE_El 1838 Edward Robinson esment\xc3\xa0 Tell es-Safieh com a vila musulmana localitzada en el districte de Gaza. Segons la descripci\xc3\xb3 que en va fer era \xc2\xab...un isolat tur\xc3\xb3 o elevaci\xc3\xb3 de forma oval que s\'est\xc3\xa9n de nord a sud sobre la plana, amb la part m\xc3\xa9s alta cap al sud. La vila ocupa la part central, m\xc3\xa9s enfonsada.\xc2\xbb El xeic Muhammed Sellim, pertanyia a la fam\xc3\xadlia Azzeh de Bayt Jibrin. Quan la fam\xc3\xadlia prengu\xc3\xa9 part en la rebel\xc2\xb7li\xc3\xb3 del 1834, el pare i l\'oncle foren decapitats i a la resta de la fam\xc3\xadlia se\'ls oblig\xc3\xa0 a anar a viure a Tell es-Safi._NEWLINE_El 1863 l\'explorador Victor Gu\xc3\xa9rin visit\xc3\xa0 el lloc i trob\xc3\xa0 que hi havia dos santuaris dedicats a personatges musulmans. En una llista de poblacions otomanes del 1870 consta que hi havia 34 cases i una poblaci\xc3\xb3 de 165, tot i que en aquells temps el recomte nom\xc3\xa9s inclo\xc3\xafa els homes._NEWLINE_El 1883, una secci\xc3\xb3 de la societat arqueol\xc3\xb2gica Palestine Exploration Fund, Survey of Western Palestine, descriv\xc3\xad Tell al-Safi com a una vila constru\xc3\xafda amb maons de tova i amb un pou, situada en una vall cap al nord. James Hastings anot\xc3\xa0 que aquesta vila contenia un santuari musulm\xc3\xa0._NEWLINE_El 1896 s\'estima que la poblaci\xc3\xb3 de Tell es-safije era d\'unes 495 persones.\n_START_SECTION_\nPer\xc3\xadode del mandat brit\xc3\xa0nic\n_START_PARAGRAPH_\nEn el cens de Palestina del 1922 efectuat per les autoritats del Mandat Brit\xc3\xa0nic, Tal al-Safi tenia una poblaci\xc3\xb3 de 644 habitants, tots musulmans, que augment\xc3\xa0 a 925 en el seg\xc3\xbcent cens, fet el 1931, tamb\xc3\xa9 musulmans, i un total de 208 cases habitades._NEWLINE_Els residents de Tell al-Safi tenien una mesquita, un mercat i un santuari dedicat a un savi anomenat Shaykh Mohammad. Segons les estad\xc3\xadstiques del 1945, la poblaci\xc3\xb3 era de 1.290, tots ells musulmans, i l\'extensi\xc3\xb3 era de 27.794 d\xc3\xbanams, de les quals 19.716 d\xc3\xbanams s\'empraven en el conreu de cereals, 696 d\xc3\xbanams eren horts i 68 d\xc3\xbanams estaven classificats com a \xc3\xa0rea urbanitzada.\n_START_SECTION_\nDes del 1948\n_START_PARAGRAPH_\nEl 1948, Tell es-Safi fou el lloc destinat a dones i nens enviats pels camperols de Qastina, per\xc3\xb2 tornaren en descobrir que no hi havia prou aigua per abastir les necessitats de tots els nouvinguts._NEWLINE_El 7 de juliol, el comandant de la Brigada Givati, Shimon Avidan don\xc3\xa0 ordre al 51\xc3\xa8 Batall\xc3\xb3 de prendre l\'\xc3\xa0rea on era Tall al-Safi i \xc2\xab"destruir, matar i foragitar els refugiats acampats en la zona, per tal d\'evitar la introducci\xc3\xb3 d\'infiltrats enemics de l\'est a trav\xc3\xa9s d\'aquesta important posici\xc3\xb3."\xc2\xbb Segons l\'historiador Benny Morris, la natura d\'aquesta ordre donada per escrit i, suposadament, acompanyada d\'explicacions orals, probablement deixava poc dubte en les ments dels membres del batall\xc3\xb3 sobre el que Avidan volia: deixar el lloc deshabitat. _NEWLINE_El 1992, Walid Khalidi escriv\xc3\xad que el lloc estava cobert per vegetaci\xc3\xb3 natural, principalment matolls i esbarzers que creixien juntament amb cactus, palmeres datileres i oliveres. Tamb\xc3\xa9 hi havia les restes d\'un pou i un safareig amb els murs mig enderrocats. Les terres de la rodalia estaven conreades per pagesos isrraelins, que havien plantat c\xc3\xadtrics, gira-sols i cereals. Hi havia unes quantes tendes de bedu\xc3\xafns que passaven per la zona._NEWLINE_El lloc est\xc3\xa0 classificat ara com a parc nacional d\'Israel i jaciment arqueol\xc3\xb2gic.'